Farmers Protest Mahapanchayat: महापंचायत बेनतीजा खत्म, नरेश टिकैत बोले-बीजेपी को सिखाएंगे सबक
उत्तर प्रदेश के मुजफ्फरनगर में आज भारतीय किसान यूनियन की महापंचायत बिना किसी बड़े निर्णय के समाप्त हो गई। इस दौरान किसान नेता नरेश टिकैत ने कहा कि चौधरी अजित सिंह को हराना उनकी सबसे बड़ी भूल है।
मुजफ्फरनगर: उत्तर प्रदेश के मुजफ्फरनगर में आज भारतीय किसान यूनियन की महापंचायत बिना किसी बड़े निर्णय के समाप्त हो गई। इस दौरान किसान नेता नरेश टिकैत ने कहा कि चौधरी अजित सिंह को हराना उनकी सबसे बड़ी भूल है। उन्होंने किसानों से अपनी गलती सुधारने का वादा किया और कहा कि आगामी चुनावों में बीजेपी को सबक सिखाया जाएगा। वहीं आरएलडी के राष्ट्रीय उपाध्यक्ष जयंत चौधरी ने कहा कि किसानों का साथ न देने वाले लोग गद्दार हैं और उनका सामाजिक बहिष्कार किया जाना चाहिए।महापंचायत में नरेश टिकैत ने कहा कि, "किसान के सम्मान को ठेस पहुंची है। 2002 में भी इसी प्रकार जन समूह आया था। जब किसान के मान सम्मान की बात आई, आप लोग सब भुलाकर आते हो। आप बधाई के पात्र हो। कुछ भी बात हुई आप लोग इज्जत बचा लोगे।" उन्होंने कहा कि, "कल धरना उठाने की बात होनी थी, लेकिन बीजेपी के एक विधायक की हरकत ने आंदोलन को नया रूप दे दिया है। राकेश टिकैत ने आपके आदोलन को संजीवनी दी है। बीजेपी के पासे उल्टे पड़ गए हैं। सारे आरोप फर्जी साबित हो रहे हैं। हम कत्ल कर सकते हैं, लेकिन लाल किले वाले आरोप वाले काम नहीं कर सकते।" नरेश टिकैत ने कहा, "अजित सिंह को हराकर भूल हुई। हम भी दोषी हैं। इस परिवार ने हमेशा किसानों का साथ दिया। अब सफाई देने का कोई फायदा नहीं। आगे गलती मत करना।" उन्होंने कहा कि, "ठाकुर भानु प्रताप सिंह, वीएम सिंह रपट गए। जो किसान हमारे साथ मरने जीने को तैयार हैं, उन्हे किसके भरोसे छोड़ दें।" उन्होंने बीजेपी पर निशाना साधते हुए कहा कि कभी इन पर विश्वास मत करना। जब भी किसान के मान सम्मान की बात आई है, सबने एकजुटता का परिचय दिया है। सभी राजनीतिक दलों ने दिल्ली जाने का आग्रह किया, लेकिन भाकियू सुप्रीमो चौधरी नरेश टिकैत ने सूझबूझ से सभी को धन्यवाद कर अपना निर्णय सुनाया। चौधरी नरेश टिकैत ने कहा कि भारतीय किसान यूनियन अनुशासन के लिए जाना जाता है, हम इसी में रहकर काम करेंगे बस बीजेपी वालों से संभल कर रहें।ये भी पढ़ें